Sobiq O‘zbekiston Qishloq xoʻjaligi fanlari akademiyasining haqiqiy a’zolari va muxbir a’zolarini ragʻbatlantirish chora-tadbirlari toʻgʻrisida

10.08.2017
O‘zbekiston Respublikasi Prezidentining 2017-yil 10-avgustdagi PF-5146-son farmoni
Respublikaning agrar ilm-fani salohiyatini yanada rivojlantirish, mamlakatni iqtisodiy rivojlantirishda ilm-fanning rolini kuchaytirish, qishloq xoʻjaligi sohasida faoliyat yuritayotgan sobiq O‘zbekiston Qishloq xoʻjaligi fanlari akademiyasining haqiqiy a’zolari va muxbir a’zolarini ragʻbatlantirish maqsadida:


1. Belgilab qoʻyilsinki:


2017-yil 1-avgustdan boshlab sobiq O‘zbekiston Qishloq xoʻjaligi fanlari akademiyasining haqiqiy a’zolari uchun eng kam oylik ish haqining oʻn barobari miqdorida, muxbir a’zolari uchun esa - eng kam oylik ish haqining yetti barobari miqdorida oylik gonorar toʻlanadi;


sobiq O‘zbekiston Qishloq xoʻjaligi fanlari akademiyasining haqiqiy a’zolari va muxbir a’zolari uchun toʻlanadigan oylik gonorarlar jismoniy shaxslarning daromadlariga solinadigan daromad soligʻisiz amalga oshiriladi.


sobiq O‘zbekiston Qishloq xoʻjaligi fanlari akademiyasining haqiqiy a’zolari va muxbir a’zolari bir nafar kuzatuvchi shaxs bilan birga bir yilda bir marta oʻzlari uchun maqbul boʻlgan muddatda O‘zbekiston Respublikasi Sogʻliqni saqlash vazirligi, O‘zbekiston Kasaba uyushmalari federatsiyasi Kengashi, respublika davlat va xoʻjalik boshqaruvi organlarining sanatoriy- sogʻlomlashtirish muassasalarida hamda Yalta va Kislovodsk shaharlaridagi “O‘zbekiston” kurort-sogʻlomlashtirish aksiyadorlik jamiyatining sanatoriylarida sogʻlomlashtirish kursidan bepul foydalanish huquqiga egadirlar;


sobiq O‘zbekiston Qishloq xoʻjaligi fanlari akademiyasining haqiqiy a’zolari, muxbir a’zolari va bir nafar kuzatuvchi shaxs uchun O‘zbekiston Respublikasi Sogʻliqni saqlash vazirligi, O‘zbekiston Kasaba uyushmapari federatsiyasi Kengashi, respublika davlat va xoʻjalik boshqaruvi organlarining sanatoriy-sogʻlomlashtirish muassasalarida hamda Yalta va Kislovodsk shaharlaridagi (Rossiya Federatsiyasi) “O‘zbekiston” kurort-sogʻlomlashtirish aksiyadorlik jamiyatining sanatoriylariga yoʻllanmalar qiymati O‘zbekiston Respublikasi Davlat byudjeti mablagʻlari hisobidan qoplanadi.


2. O‘zbekiston Respublikasi Qishloq va suv xoʻjaligi vazirligi, Iqtisodiyot vazirligi, Fanlar akademiyasi manfaatdor vazirlik va idoralar bilan birgalikda bir oy muddatda:


sobiq O‘zbekiston Qishlok xoʻjaligi fanlari akademiyasining haqiqiy a’zolari va muxbir a’zolarini fan-ta’lim va ishlab chiqarish jarayonlariga faol jalb etish, fan, ta’lim va ishlab chiqarish integratsiyasini chuqurlashtirishda, shuningdek, yuqori malakali kadrlar tayyorlashda ularning rolini kuchaytirish yuzasidan;


sobiq O‘zbekiston Qishloq xoʻjaligi fanlari akademiyasining haqiqiy a’zolari va muxbir a’zolarining fan-ta’lim muassasalarida va sanoat korxonalarida samarali ishlashi uchun zarur shart-sharoitlar yaratish boʻyicha takliflarni ishlab chiqsinlar va amalga oshirsinlar.


3. O‘zbekiston Respublikasi Moliya vazirligi 2017-yilda O‘zbekiston Respublikasining Davlat byudjeti parametrlarida ijtimoiy soha uchun nazarda tutilgan mablagʻlar doirasida mazkur Farmonda nazarda tutilgan tadbirlarni amalga oshirish uchun zarur mablagʻlarni ajratsin, 2018-yildan boshlab esa ushbu mablagʻlarni O‘zbekiston Respublikasi Davlat byudjeti parametrlarida nazarda tutsin.


4. O‘zbekiston Respublikasi Prezidentining 1997-yil 6-yanvardagi “O‘zbekiston Respublikasi Vazirlar Mahkamasi huzurida O‘zbekiston qishloq xoʻjaligi ilmiy-ishlab chiqarish markazini tashkil etish toʻgʻrisida”gi PF-1693-sonli Farmonining 5-bandi oʻz kuchini yoʻqotgan deb hisoblansin.


5. O‘zbekiston Respublikasi Qishloq va suv xoʻjaligi vazirligi manfaatdor vazirlik va idoralar bilan birgalikda bir oy muddatda qonun hujjatlariga ushbu Farmondan kelib chiqadigan oʻzgartirish va qoʻshimchalar yuzasidan Vazirlar Mahkamasiga takliflar kiritsin.


6. Ushbu Farmonning ijrosini nazorat qilish O‘zbekiston Respublikasining Bosh vaziri A.N. Aripov zimmasiga yuklansin.

O‘zbekiston Respublikasi

          Prezidenti                                                                                         Sh.Mirziyoyev